General Atomics MQ-9 Reaper

Die General Atomics MQ-9 Reaper (soms die  Predator B genoem) is 'n onbemande lugvaartuig wat onder afstandbeheer of outonoom operasies kan uitvoer. Die Reaper is ontwikkel deur General Atomics Aeronautical Systems (GA-ASI) spesifiek vir die Amerikaanse Lugmag. Daar word na die MQ-9 en ander hommeltuie verwys as afstandbeheerde vaartuie/lugvaartuig (RPV/RPA) deur die Amerikaanse Lugmag om aan te dui dat dit van die grond af beheer word.

Die MQ-9 is die eerste jagter-vernietiger UAV ontwerp vir langafstand, hoë hoogte verkennnigstogte. Gedurende 2006 het die Personeelhoof van die Amerikaanse lugmag genl. T. Michael Moseley gesê: "We've moved from using UAVs primarily in intelligence, surveillance, and reconnaissance roles before Operation Iraqi Freedom, to a true hunter-killer role with the Reaper."

Die MQ-9  is groter, swaarder en 'n veel meer bruikbare lugvaartuig as sy voorganger die General Atomics MQ-1 Predator; dit word deur dieselfde grondbeheerstelsels beheer as die MQ-1. Die MQ-9 is met 'n 712 kW turboskroefmotor toegerus, die MQ-1 is toegerus met 'n suierenjin. Die sterker motor laat die MQ-9 toe om vyftien keer meer vrag te kan dra en ook teen drie keer die spoed van die MQ-1 te kan vlieg. Die lugvaartuig word deur lugpersoneel in die grondbeheerstasie gemonitor en beheer, insluitend die wapentoepassings.

In 2008 het die New Yorkse Nasionale Lugwag se 174ste Aanvalsvleuel begin oorskakel van F-16's met vlieëniers na MQ-9A Reapers; die eerste vegtereenheid wat ten volle oorgeskakel het na onbemande krygslugvaartuie (UCAV). In Maart 2011 het die Amerikaanse Lugmag meer vlieëniers opgelei vir onbemande lugvaartuie as vir enige ander enkel wapenstelsel. Die Reaper word ook deur die Amerikaanse Vloot, die CIA, die Amerikaanse Doeane en Grensbeskerming, NASA en verskeie militêre organisasies wêreldwyd gebruik.

Die Amerikaanse Lugmag het 195 Reapers in September 2016 bedryf en beplan om hulle in die lug te hou tot in 2030.

Verwysings

Eksterne skakels 

Turboskroef-aangedrewe vliegtuie
Hommeltuie